 

**UNIVERSITATEA DIN CRAIOVA**

***FACULTATEA DE EDUCATIE FIZICA SI SPORT***

### Str. Brestei 146, 200207 Craiova, Tel./fax 0251/422743;

 *E-mail fefs.sport@ucv.ro f**efs.kineto@ucv.ro*

*Web http://* *https://efs.ucv.ro/*



# GHID PENTRU ELABORAREA TEZEI DE DOCTORAT

# DOMENIUL:

# ȘTIINȚA SPORTULUI ȘI EDUCAȚIEI FIZICE

# 2024

### Cuprins

1. Considerații generale
2. Structura tezei de doctorat
3. Conținutul tezei de doctorat -structură
4. Cerințe de etică profesională
5. Reguli de redactare, tehnoredactare
6. Rezumat

7.Anexe (Modelul copertei, Modelul paginii de gardă)

**1.Considerații generale**

 (1) Teza de doctorat este lucrarea ştiinţifică originală elaborată de către un student-doctorand în cadrul studiilor universitare de doctorat și reprezintă o condiţie legală pentru obţinerea titlului de doctor.

(2) Teza de doctorat constituie raportul final al realizării şi valorificării proiectului de cercetare ştiinţifică şi se elaborează conform cerinţelor specifice școlii doctorale.

(3) Teza de doctorat trebuie să confirme capacitatea doctorandului de a întreprinde o cercetare ştiinţifică la nivel național și internaţional, în mod creator, autonom şi responsabil.

(4) Conţinutul tezei de doctorat este stabilit de studentul doctorand prin consultare cu conducătorul de doctorat şi va respecta structura-cadru şi limitările impuse de regulamentul şcolii doctorale.

(5) Teza de doctorat este o lucrare originală, fiind obligatorie menţionarea sursei pentru orice material preluat.

 (6) Studentul-doctorand este autorul tezei de doctorat şi îşi asumă corectitudinea datelor şi informaţiilor prezentate în teză, precum şi a opiniilor şi demonstraţiilor exprimate în teză.

 (7) Conducătorul de doctorat răspunde împreună cu autorul tezei de respectarea standardelor de calitate sau de etică profesională, inclusiv de asigurarea originalităţii conţinutului, potrivit prevederilor din Legea nr. 199/2023.

(8)Teza de doctorat se redactează în limba română, cu utilizarea diacriticelor, obligatoriu, cu un rezumat de aproximativ 20 de pagini, redactat în limba română şi într-o limbă de circulaţie internaţională.

(9)Tezele de doctorat împreună cu anexele acestora sunt documente publice şi se redactează şi în format digital.

(10) Prezentul ghid are rolul de a ajuta studentul-doctorand în realizarea tezei de doctorat fără a-i impune constrângeri care să limiteze prezentarea datelor de literatură, metodologia de cercetare utilizată, prezentarea şi interpretarea rezultatelor obţinute.

 (11) Se recomandă studentului-doctorand folosirea drept model a unor teze deja realizate, de preferință la recomandarea conducătorului său de doctorat.

(12) Fiecare capitol începe cu o pagină nouă. Teza și anexele vor fi tipărite în format față /verso.

 (13)Teza trebuie structurată pe două părți: o parte fundamentare teoretică și o parte cercetare care să reunească cel puțin 2 studii (cercetare preliminară, complementară, direcții diferite de cercetare).

 (14) Volum (orientativ) al tezei este de 150 pagini din care 1/3 să reprezinte partea de fundamentare teoretică și 2/3 partea de cercetare, la care se adaugă bibliografia și anexele.

## 2.Structura tezei de doctorat

## *Structura formală a tezei de doctorat*

1. *Coperta cartonată (vezi Anexa)*;
2. *Pagina de titlu (vezi Anexa);*
3. *Cuprins*
4. *Lista de abrevieri și simboluri*
5. *Lista tabelelor*
6. *Lista figurilor*
7. *Lista graficelor*
8. *Introducere*
9. *Conţinut – partea I-capitole, subcapitole; partea a II a-studiul 1, studiul 2*
10. *Concluzii generale ale tezei, elemente de originalitate, limite ale cercetării*
11. *Diseminarea rezultatelor cercetării*
12. *Recunoaștere/mulțumiri*
13. *Bibliografie*
14. *Anexe*

*Coperta tezei* de doctorat trebuie va include următoarele informații: denumirea ministerului de resort, denumirea instituției de învățământ organizatoare de studii universitare de doctorat,*Universitatea din Craiova, IOSUD-Școala doctorală de Științe sociale și Umaniste, Domeniul-Știința Sportului și Educației Fizice*, denumirea documentului (teza de doctorat), autorul tezei, conducătorul științific, anul depunerii tezei în vederea susținerii publice.

*Pagina de titlu* cuprinde informațiile de pe copertă la care se va adăuga va titlul tezei în locul denumirii documentului

*Cuprinsul* conţine titlurile şi subtitlurile tuturor capitolelor şi subcapitolelor, însoţite de numărul paginii de început al fiecărui capitol/subcapitol. Cuprinsul trebuie să acopere întreaga lucrare, adică: introducere, conţinut, concluzii, referinţe bibliografice, anexe.

*Lista cu simbolurile, abrevierile* și notaţiile utilizate frecvent în teză trebuie să respecte standardele utilizate în literatura de specialitate. Simbolurile, abrevierile și notaţiile utilizate frecvent în teză se scriu în ordine alfabetică, începând cu alfabetul latin, litere mici apoi literele mari corespondente şi se continuă cu alfabetul grecesc, litere mici şi apoi literele mari corespondente.

*Lista tabelelor* va cuprinde numărul fiecărui tabel, denumirea și numărul paginii la care se regăsește în teză.

*Lista figurilor și graficelor* va conține numărul și titlul fiecărei imagini și numărul paginii la care se află în teză. Se includ, de asemenea, figurile din anexe; în acest caz, numărul figurii este precedat de litera anexei în care aceasta apare.

***Conținutul tezei de doctorat -structură***

## Introducere

Introducerea tezei de doctorat are rolul de a încadra cercetarea într-un context științific, temporal, istoric, geografic, profesional actual și curpinde 2-3 pagini. Introducerea trebuie să conţină: - motivaţia alegerii temei de cercetare; - importanţa, noutatea şi actualitatea temei *în domeniul Știința Sportului și Educației Fizice*; - încadrarea temei în preocupările internaţionale, naţionale, zonale, ale colectivului de cercetare;- formularea ipotezei de cercetare; - obiectivele științifice pentru rezolvare în cadrul cercetării științifice; - comentarii sintetice privind metoda de cercetare abordată și metodologia cercetării;-prezentarea pe scurt a conţinutului lucrării, cu sublinierea rezultatelor obţinute;-evidenţierea caracterului interdisciplinar al cercetărilor efectuate;-se pot indica limitele cercetărilor efectuate/elaborarii tezei şi perspectivele de continuare a cercetărilor. Spre deosebire de capitolele ce compun conţinutul tezei, introducerea nu se numerotează.

**Conţinutul tezei de doctorat** este stabilit de doctorand prin consultare cu conducătorul de doctorat, pornind de la afirmaţia că teza de doctorat trebuie să demonstreze cunoaşterea ştiinţifică avansată a domeniului de doctorat, să conţină elemente de originalitate în dezvoltarea sau soluţionarea temei de cercetare, şi modalităţi de validare ştiinţifică a rezultatelor proprii, conținutul lucrării trebuie structurat în două părţi:

1. ***Partea I- Fundamentarea teoretică a temei de cercetare*** – reprezintă 30-50 de pagini din conţinutul tezei

***b) Partea de contribuţie personală (originală)*** – reprezintă 100-125 de pagini din conţinutul tezei de doctorat.

*Fundamentarea teoretică a temei de cercetare* rerprezintă partea generală a tezei și abordează stadiul actual al cunoașterii subiectului tezei de doctorat, bazându-se pe documentare în literatura de specialitate, rin consutarea lucrărilor publicate la nivel național și internațional, evitându-se descrieri generale.

În cadrul părții generale se aduc în discuție printr-o analiză critică, aspectele controversate, aspecte clar definite cu rezultate evidente, dileme, și contextul interdisciplinar. Partea generală cuprinde 3-4 capitole și se finalizează cu elaborarea concluziilor teoretice.

 *Partea a II a tezei* este partea originală a tezei și reprezintă contribuţiile personale. Partea de contribuţii personale ocupă cea mai mare parte a tezei și cuprinde contribuţiile doctorandului, iar pentru a evidenţia acest aspect unele titluri sau subtitluri pot conţine sintagma „contribuţii privind”. Capitolele din partea originală se numerotează în continuarea capitolelor din partea generală.

 Partea de contribuţie personală include două studii, care vor urmări o prezentare logică a ideilor, coerentă, respectând firul temei de cercetare. În cadrul cercetării propriu-zise se va *prezenta cadrul operațional al cercetării* structural astfel: *premisele*; *scopul; obiectivele generale și specifice; sarcinile; ipotezele cercetării; metodele de cercetare; organizarea și desfășurarea cercetării(* locul; etapele cercetării; subiecții), acestea reprezentând conținutul fiecărui studiu care va fi organizat astfel:

 ***Titlul studiului 1***

* Introducere (ipoteza de lucru şi obiective specifice)
* Material şi metodă
* Analiza și interpretarea rezultatelor
* Discuţii și verificarea ipotezelor cercetării
* Concluzii ale studiului 1

 ***Titlul studiului 2***

* Introducere (ipoteza de lucru şi obiective specifice)
* Material şi metodă
* Analiza și interpretarea rezultatelor
* Discuţii și verificarea ipotezelor cercetării
* Concluzii ale studiului 2

*Concluzii generale ale tezei de doctorat*

 Această parte a tezei de doctorat se constituie ca un capitol distinct şi trebuie să evidențieze: - măsura în care au fost atinse obiectivele de cercetare științifică; - problemele rămase nerezolvate; - direcţiile în care trebuie continuată cercetarea; - contribuțiile proprii.

 În partea de concluzii trebuie evitată tendinţa de a include idei sau citate noi, care trebuie să intre în capitolele lucrării. Contribuţiile proprii trebuie să fie măsurabile şi să reflecte partea originală a tezei.

 Redactarea trebuie să confere acestei părţi un caracter concret, punctual.

*Elemente de originalitate*- reprezintă secțiune a tezei în care doctorandul evidențiază principalele contribuții aduse prin cercetarea sa corelate cu ipotezele cercetării, dar și cu aspecte și abordări noi.

*Limitele cercetării* trebuie să întregească teza de doctorat argumentând eventuale rezultate care au prezentat o mai mică relevanță din punct de vedere științific.

*Propuneri și direcții viitoare* de cercetare este secțiunea care plecând de la rezultatele cercetării indică noi căi de cercetare menite să completeze cercetarea efectuată, dar și aspecte ale aplicabilității practice a rezultatelor obținute.

*Diseminarea rezultatelor cercetării*- se realizează prin prezentarea (sub formă de listă) a articolelor științifice publicate, lucrări, studii, participări la conferinței și congrese naționale și internaționale. Lucrările la care candidatul este autor sau coautor au numele acestuia indicat cu **"bold".**

*Mulțumiri*

**Cercetarea de față a fost elaborată sub egida Universității din Craiova, Școala Doctorală de Științe Sociale și Umaniste și a Facultății de Educație Fizică și Sport**

**Experimentele s-au desfășurat în .........................**

În cazul beneficiarilor de finanțare din diferite surse se va menționa titlul proiectului și ID – ul acestuia.

***Bibliografia***

Bibliografia va conține lista tuturor *surselor de informație* utilizate în redactarea tezei, prezentate în ordine alfabetică, atît cele în limba română, dar și *surse în limbi străine*, a căror prezență este obligatorie.

Documentele bilbiografice provenite din consultarea internetului se vor grupa în Surse online, iar acestea nu pot depăși 40% din totalul bibliografiei.

Bibliografia nu se numerotează ca și capitol.

***Anexele***

Anexele (unde este cazul) sunt menţionate în textul tezei şi apar într-o secţiune separată, ordonate crescător (Ex. Anexa 1, Anexa 2, etc.), fără număr de capitol. Anexele pot avea una sau mai multe pagini, paginile fiecărei anexe fiind numerotate consecutiv. Anexele pot conţine materiale (rezultate) redundante în cadrul tezei, tabele de evidențe primare, protocoale de lucru, figuri şi tabele. Este de dorit ca tabelele, figurile etc. să fie incluse în anexe, iar în textul propriu-zis să rămână doar cele fără de care textul în sine nu ar avea cursivitate. Anexele nu se numerotează ca și capitol.

**3. Cerințe de etică profesională**

În cadrul cercetării derulate în elaborarea tezei de doctorat se impune respectarea tuturor regulilor referitoare la utilizarea datelor. Plagiatul (copierea de orice fel, preluarea copy-paste a unor texte din sursele tipărite sau online) este interzis. Preluarea ideilor, expesiilor, definiţiilor, argumentelor etc. unui autor, altul decât autorul tezei, se face: a) sub formă de citate, cu utilizarea ghilimelelor; b) prin reproducere cu propriile cuvinte ale autorului tezei. În ambele cazuri se vor indica în mod obligatoriu, sub forma referinţelor bibliografice aplicate în teză, datele bibliografice ale sursei, respectându-se astfel deontologia cercetării. Este interzisă falsificarea datelor experimentale şi introducerea oricăror informaţii false în teza de doctorat.

**4. Reguli de tehnoredactare**

*Dimensiunea tezei* incluzând Anexe și Bibliografie va fi de 150-250pagini.

(1) *Formatul tezei*: A4; spațierea între rânduri: 1,5 linii; font: Times New Roman, de 12 puncte; margini: stânga ‒ 3 cm, dreapta ‒ 2,5 cm, sus ‒ 2,5 cm, jos ‒ 2,5 cm.

(2) *Alinierea textului:*

 - titlurile capitolelor vor fi aliniate central (Center); *titlurile subcapitolelor* vor fi aliniate stânga-dreapta (Justify) şi vor avea o indentare de 1 cm;

primul rând al fiecărui paragraf va avea un alineat de 1 cm

- textul în cadrul paragrafelor va fi aliniat între marginile din stânga și dreapta (Justify);

(3) *Formatul titlurilor şi subtitlurilor:*

- titlul 1 (capitol) - font TNR, 12 puncte, Bold, *aliniere centrală*; numerotare: **1.**

- titlul 2 (sub-capitol) - font TNR, 12 puncte, Bold, Italic, *aliniere stânga-dreapta*, indentare de 1 cm; numerotare: **1.1**.

-titlul 3 (sub-sub-capitol) - font TNR, 12 puncte, Bold, aliniere stânga-dreapta, indentare de 1 cm; numerotare: **1.1.1.**

(4) *Sublinierea, accentuarea în cadrul textului* de regulă se realizeaza cu Italic, sau, în cazuri specifice, cu Bold, Bold+Italic (Italic).

(5) *Este obligatorie utilizarea diacriticelor* specifice limbii în care este redactată teza.

(6) *Numerotarea paginilor:*

- teza va avea paginile numerotate, începând cu prima pagină de text propriu-zis (adică, fără pagina de gardă) şi până la sfârşitul imprimatului.

- numărul paginii se inserează în subsolul paginii, centrat.

- numerotarea se face cu litere romane de la pagina de gardă și până la Introducere, urmând ca de la Introducere până la ultima pagină a lucrării, să se utilizeze cifrele arabe (de la 1...n).

- fiecare capitol începe pe o pagină nouă.

 (7) *Numerotarea tabelelor şi figurilor:*

- tabelele şi figurile se numerotează cu 2 cifre, separate prin punct, prima reprezentând numărul capitolului, iar cea de a doua reprezentând numărul tabelului sau figurii din capitolul respectiv (Fig. 1.1., Tabel I.1.). Fiecare tabel şi figură are număr şi titlu, care se menţionează sub figură, respectiv deasupra tabelului, aliniat central.

 -în cazul figurilor și tabelelor preluate din alte surse, se precizează şi sursa datelor după titlul tabelului/figurii, indicând în mod obligatoriu numele autorului(lor), titlul lucrării, editura, anul, pagina, sau adresa sursei online. În plus, se solicită permisiunea de reutilizare, în acord cu politica de copyright a jurnalului/editurii.

 (8) *Antetul*( recomandat) va preciza numele autorului tezei

 (9) *Imprimarea tezelor*: - tezele vor fi imprimate față/ verso, format A4 şi vor fi legate în coperte cartonate sau broşate, în fomatul tipizat al Universității din Craiova.

## *Citările*

Informațiile prezentate ca definiții, opinii, fragmente, argumente, clasificări, care aparțin unui alt autor, decât autorul tezei de doctorat, se citează prin reproducerea textului/fragmentului în corpul textului tezei, dar între ghilimele. Obligatoriu se vamenționa sursa citată, în paranteze rotudne menționându-se numele autorului, anul apariției).

## *Referințele bibliografice*

Referințele bibliografice se vor redacta conform Manualului de Publicare al Asociației Americane de Psihologie, Ediția a șasea, Editura Rentrop&Straton-București. Lucrarea a apărut tradusă și sub coordonarea Institutului Național de Cercetare pentru Sport, București, România, 2013.

Bibliografia consemnează pentru fiecare sursă în mod obligatoriu: numele și inițiala prenumelui autorului, anul apariției, titlul lucrării, editura, locul apariției.

Lista bibliografică se va redacta astfel: *numele autorilor* apare în felul următor: Nume, inițiala prenumelui, separate cu virgulă (Ex. Zazulak, B., Cholewicki, J. urmate de anul apariției plasat intre paranteze rotunde, titlul volumului, editura, locul apariției

Dacă se citează din capitole ale *volumelor colective* sau *volumelor de studii, se vor menționa* numele și prenumele autorului, titlul lucrării, numele și prenumele editorului, titlul volumului, editura, locul apariției, anul apariției. (Ex.:Alexander, G. R. (2015). Multicultural education in nursing. In D. M. Billings, & J. A. Halstead (Eds.), *Teaching in nursing: A guide for faculty* (5th ed., pp. 263-281)

Menționarea *articolelor* din care s-au realizat citări*,* nume, inițiala prenumelui, urmate de anul apariției plasat intre paranteze rotunde, titlul articolului, revista, numărul volumului (Ex. Zheng, Y., Ke, S., Lin, C., Li, X., Liu, C., Wu, Y., Xin, W., Ma, C., & Wu, S. (2019). Effect of core Stability Training Monitored by Rehabilitative Ultrasound Image and Surface Electromyogram in Local Core Muscles of Healthy People. *Pain research & management*, *2019*, 9130959. <https://doi.org/10.1155/2019/9130959> )

Sursele cuprinse în Bibliografie vor fi prezentate în *ordinea alfabetică a autorilor* și *în ordinea apariției* lor.

În cazul *surselor online* după adresa web se va indica în mod obligatoriu și data consultării site-lui.

***Depunere și arhivare***

Regulile de depunere a tezei de doctorat sunt incluse în Procedura privind finalizarea studiilor de doctorat în cadrul IOSUD-UCV disponibile la adresa [regulament\_iosud2024-2025.pdf (ucv.ro)](https://www.ucv.ro/pdf/invatamant/management/regulamente/2024/regulament_iosud2024-2025.pdf)

**5.Rezumatul tezei de doctorat**

* Rezumatul tezei de doctorat are o lungime medie de 15 de pagini şi aceleaşi caracteristici de redactare ca şi teza.
* Rezumatul se printează şi se copertează (cu copertă simplă) separat faţă de teză.
* Structura formală a rezumatului:
* Pagina de titlu;
* Cuprins (cuprinsul tezei);
* Cuvinte-cheie (5 – 8 cuvinte / expresii );
* Sinteza ideilor principale (problema fundamentală; ipoteza, obiectivele, metodologia de cercetare; sinteza capitolelor, respectând structura pe capitole; concluzii şi contribuţii personale) - 5-7 pagini; Bibliografie (selectivă);

***Anexe***

**MINISTERUL EDUCAȚIEI**

**UNIVERSITATEA DIN CRAIOVA**

**I.O.S.U.D**

**ȘCOALA DOCTORALĂ DE**

**ȘTIINȚE SOCIALE**

 **ȘI**

 **UMANISTE**

**DOMENIUL: ȘTIINȚA SPORTULUI ȘI EDUCAȚIEI FIZICE**

**NUME ȘI PRENUME DOCTORAND**

**TEZĂ DE DOCTORAT**

**CONDUCĂTOR ȘTIINȚIFIC**

**Prof. univ. dr.**

**CRAIOVA**

**2024**

**MINISTERUL EDUCAȚIEI**

**UNIVERSITATEA DIN CRAIOVA**

**I.O.S.U.D**

**ȘCOALA DOCTORALĂ DE**

**ȘTIINȚE SOCIALE**

 **ȘI**

 **UMANISTE**

**DOMENIUL: ȘTIINȚA SPORTULUI ȘI EDUCAȚIEI FIZICE**

**TEZĂ DE DOCTORAT**

**NUME ȘI PRENUME DOCTORAND**

**TITLUL TEZEI DE DOCTORAT**

**CONDUCĂTOR ȘTIINȚIFIC**

**Prof. univ. dr.**